﻿ SOCIOLOGIE POLITICĂ PRINCIPALELE TEME DE REFORMĂ ŞI DEZVOLTARE ÎN PROGRAMELE POLITICE ŞI ELECTORALE DIN PERIOADA TRANZIŢIEI SEBASTIAN FITZEK SIMONA MARIA STĂNESCU n acest articol ne-am propus să analizăm principalele teme de reformă şi dezvoltare a programelor politice aflate la guvernare Î în perioada de tranziţie, pe două dimensiuni: a. stabilirea unor comportamente ale partidelor în contextul pluripartidismului ca element fundamental al jocurilor democratice; b. o analiză a raporturilor dintre programe şi cadrele ideologice. Articolul include trei părţi: o descriere generală a reformelor şi a deciziilor guvernamentale adoptate în primii ani de după Revoluţie; analiza tendinţelor şi transformarea sistemică în tipologia partidelor politice româneşti şi o evaluare a programelor de reformă a partidelor aflate la guvernare. Selecţia partidelor propuse pentru analiză a fost proiectată urmând două dimensiuni: analiza evoluţiei programelor şi a marilor teme care au marcat procesele de reformă economică şi politică. Programele electorale ale partidelor postdecembriste sunt astăzi legitimate de triumfalismul discursului populist, ineficient şi nesustenabil în procesele de guvernare. Conform teoriei alegerilor raţionale, scăderea competiţiei dintre partide, precum şi eficienţa unor aranjamente instituţionale trebuie să fie corelată cu resursele folosite de partide, precum şi cu costurile şi beneficiile rezultate în urma implementării unor anumite politici publice. Cuvinte-cheie: programe politice, ideologii, partide politice, tranziţie, reforme, privatizare. O DESCRIERE GENERALĂ A REFORMELOR ŞI A DECIZIILOR GUVERNAMENTALE IMPORTANTE ADOPTATE ÎN PRIMII ANI DE DUPĂ REVOLUŢIE În proaspătul drum spre capitalism, nevoia unei reforme economice care să legitimeze schimbarea ireversibilă a ordinii social-politice a fost una dintre priorităţile primelor guverne postdecembriste. Programul elaborat de academicianului Tudorel Postolache şi-a propus o „revoluţie managerială” aplicată în zona întreprinderilor Adresele de contact ale autorilor : Sebastian Fitzek, Simona Maria Stănescu , Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: sebastian_thomas2000@yahoo.com; simona_vonica@yahoo.com; simona.stanescu@iccv.ro. CALITATEA VIEŢII, XXVIII, nr. 4, 2017, p. 370–391 2 PRINCIPALELE TEME DE REFORMĂ ȘI DEZVOLTARE 371 de stat. Foarte pe scurt, printre referirile de bază ale reformei se recomanda o retrocedare parţială a proprietăţilor nu însă şi a pădurilor. Contrar modelului polonez, România a optat pentru o privatizare neintegrală şi lentă. Schiţa Postolache a fost prezentată în faţa Parlamentului în 28 iunie 1990. Conform acesteia, „strategia pentru care optăm ar putea fi definită ca o tranziţie graduală efectuată în ritm rapid şi în cadrul căreia implementarea mecanismelor juridice şi economice strict necesare funcţionării economiei de piaţă să se facă în mod accelerat (în cel mult 2–3 ani – cu asigurarea unei protecţii sociale corespunzătoare a întregii colectivităţi” (Postolache, 1990: 11–12). Șansa României de a-şi reface economia autohtonă a venit prin adoptarea legilor: 15/1990 privind reorganizarea unităţilor economice de stat ca regii autonome şi societăţi comerciale, respectiv 31/1990 privind societăţile comerciale. S-a stabilit o reorganizare a întreprinderilor ca societăţi comerciale şi regii autonome. În politicile marketing -ului de piaţă, liberalizarea preţurilor din toamna lui ʼ90 a fost o decizie importantă, care a născut o avalanşă de polemici economice şi ideologice. Partidele tradiţionale aflate în opoziţie nu erau de acord cu o liberalizare totală a preţurilor, ci doar parţială, prin care produsele strategice (pâinea, ouăle, laptele şi carnea) să rămână în continuare sub controlul statului. Viziunea economiştilor era împărţită în pro şi contra. Theodor Stolojan critică această decizie guvernamentală încă înainte de a ajunge ministru al Finanţelor şi apoi Prim-ministru (1991–1992). La nivelul deciziilor, social-democraţi era în contrasensul ideologiei, la fel cum liberalii îşi contraziceau principiile interbelice. Schisma dintre programul politic şi cel ideologic s-a produs renunţându-se la acel „sistem structurat de reprezentări colective (credinţe, simboluri, cunoştinţe), comune unui grup, prin care se afirmă o ierarhie a valorilor” (Măgureanu, 1997: 229). Discrepanţa dintre valori şi decizii a creat o confuzie în rândul electoratului hotărât pe un fond în care incertitudinea populaţiei era proiectată pe două tipuri de aşteptări: „frustrările acumulate în vechiul regim” şi unele mai difuze reprezentând esenţa reformei referitoare la „instituirea unei noi ordini” (Pop, 1999: 9). Partidele politice din perioada postdecembristă „au fost absorbite de preocupări conjuncturale şi au rătăcit într-o ceaţă ideologică” (Stoica, 2008: 172–173). Nici în cazul social-democraţilor, care la acea perioadă se aflau la guvernare, lucrurile nu au fost diferite. Privatizarea la nivel naţional a întreprinderilor nerentabile, fără o expertiză iniţială şi fără un raport ştiinţific care să legitimeze aceste măsuri, liberalizarea preţurilor, descurajarea şi nefinanţarea producţiei autohtone, reforma monetară, retrocedarea parţială fără un cadrul legislativ clar, eficient, şi echivistant au creat un mediu instabil, vulnerabil şi profitabil doar pentru „afaceriştii tranziţiei”. Privatizarea românească de către stat a întreprinderilor necompetitive a ridicat un semn de întrebare cu privire la încrederea şi atragerea investitorilor străini. „Speriaţi” de sumele uriaşe sau în cunoştinţă de cauză, mulţi compărători au abandonat ideea reinvestirii, alegând calea profitului imediat obţinut prin vânzarea bucată cu bucată a întreprinderilor la „fier vechi”. Cumularea profitului personal uriaş a dus la un dezechilibru major în economia naţională. Efectele nefericite ale 372 SEBASTIAN FITZEK, SIMONA MARIA STĂNESCU 3 acestor decizii au apărut în scăderea alarmantă a forţei de muncă (mai ales în agricultură) şi în creşterea şomajului din primii zece ani, fenomen cuantificat şi reflectat în următoarele trei tabele. Tabelul nr. 1 Involuţia forţei de muncă ocupate în industria României în perioada 1991–2004 Indicatori 1991 1992 1993 1994 1995 1996 1997 (%) 1. Dinamica 100,0 96,1 91,2 97,2 72,7 69,1 65,1 2. Ponderea în populaţia ocupată 38,1 36,9 35,3 31,6 30,1 28,7 28,6 3. Ponderea în numărul salariaţilor 45,5 47,1 48,1 47,1 45,2 44,4 42,4 Indicatori 1998 1999 2000 2001 2002 2003 2004 (%) 1. Dinamica 65,7 58,7 55,5 53,1 52,9 52,6 53,1 2. Ponderea în populaţia ocupată 29,2 27,1 26,2 24,3 23,2 23,5 25,4 3. Ponderea în numărul salariaţilor 43,5 43,6 42,3 41,6 43,3 43,6 46,4 Sursa : calculat după: Anuarul Statistic al României , CNS, 1997: 141, 148; 2000: 114: 2005: 106, 107. Tabelul nr. 2 Evoluţia forţei de muncă utilizată în agricultura României Indicatori 1991 1992 1993 1994 1995 1996 1997(%) 1. Dinamica 100,0 101,4 103,4 111,6 117,4 118,2 105,8 2. Ponderea în populaţia ocupată 27,5 28,2 28,9 32,1 35,1 35,6 33,6 Indicatori 1998 1999 2000 2001 2002 2003 2004(%) 1. Dinamica 107,8 110,3 109,4 115,5 111,2 111,8 111,6 2. Ponderea în populaţia ocupată 34,6 36,8 37,3 36,2 33,3 33,7 33,7 Sursa : calculat după: Anuarul Statistic al României , CNS, 1997: 141; 2000: 114; 2005: 105. Tabelul nr. 3 Numărul şomerilor şi rata şomajului în România, în perioada 1995–2001 Anul Nr. şomeri (pers.) Rata şomajului(%) 1995 337 440 3,0 1996 929 019 8,2 1997 1 164 705 10,4 1998 1 223 925 10,9 1999 998 432 9,5 2000 657 564 7,0 2001 881 400 9,6 Sursa : Statistica Socială , CNS, 2001: 72. În privinţa şomajului, acesta a fost ridicat şi datorită faptului că muncitorimea moştenită din perioada comunistă a fost trecută gradat pe o linie moartă. Deteriorarea 4 PRINCIPALELE TEME DE REFORMĂ ȘI DEZVOLTARE 373 rapidă a mediului economic românesc a fost generată de lipsa unui cadru legislativ, cât şi de absenţa unor politici care să nu permită destructurarea unor ramuri economice strategice. Reforma politicilor de creditare a băncilor româneşti a fost una dintre consecinţele nereglementării legislative care a descurajat împrumutul în sprijinul afacerilor de familie. Condiţiile dezavantajoase de contractare şi birul ridicat al creditelor s-au adeverit prin lipsa de sprijin a întreprinzătorilor şi în general a clasei mijlocii. Perioada din decembrie 1989 până în 1995 poate fi caracterizată prin trei etape: 1. etapa de organizare a noilor structuri de stat (până la alegerile din 20 mai 1990); 2. etapa eforturilor de depăşire a provizoratului politic şi structurarea statului de drept; 3. etapa care a urmat alegerilor din septembrie–octombrie 1992, caracterizată prin eforturile de stabilizare macroeconomică şi de promovare a reformei economice (Iliescu, 1995: 11–13). În perioada ʼ92–ʼ96, reformele schimbului valutar au dus la devalorizarea de trei ori a leului faţă de dolarul american. În sfârşit, a fost nevoie de succesiunea a trei guverne: Roman, Stolojan şi Văcăroiu pentru ca în anul 1995 să apară Bursa, locul de unde se cumpărau cupoanele emise de stat. Confuzia cu privire la proprietatea de stat, lipsa de capital autohton, blocarea producţiei, măsurile electorale păguboase ale partidelor politice au ridicat rata inflaţiei la un scor uriaş: la 250% în 1993 şi 153% în 1997. Astfel se explică de ce mulţi români şi investitori străini cu intenţii serioase s-au temut cu privire la stabilitatea economiei de piaţă. Creşterea şomajului, scăderea forţei de muncă, eşecul politicilor monetare, privatizarea eşuată a întreprinderilor, retrocedarea parţială şi nereglementată legislativ a proprietăţilor confiscate din perioada comunistă, redresarea în defavoarea populaţiei a preţurilor şi a produselor de calitate au generat o neîncredere profundă a populaţiei în noua clasă politică şi administrativă. Lanţul nefast al acestor decizii a creat un exod prin care România a fost condamnată la o tranziţie lungă şi dificilă. Pentru prezenta analiză au fost selectate principalele partide aflate la guvernare după 1990. Din punct de vedere al opţiunilor metodologice, analiza propusă a fost proiectată în două dimensiuni: a. analiza evoluţiei programelor adoptate de partidele politice româneşti; b. analiza marilor teme care au marcat programul de reformă şi dezvoltare al perioadei postdecembriste cât şi identificarea acestora în cadrul programelor politice. Una din limitele cercetării o reprezintă complexitatea unei analize dedicate tuturor programelor politice, proiect care în cazul de faţă ar depăşi spaţiul specific unui articol. În condiţiile date, am optat pentru selecţia celor mai relevante programe postdecembriste ale principalelor partide politice aflate la guvernare. Premisa cercetării pleacă de la faptul că elementele dezvoltării sociale din programele politice ale partidelor care au obţinut majoritatea voturilor sunt reflectate 374 SEBASTIAN FITZEK, SIMONA MARIA STĂNESCU 5 şi în programele de guvernare. Definiţia asumată în articol este aceea conform căreia „dezvoltarea socială se referă la orientarea unei comunităţi/instituţii spre realizarea unei stări dezirabile, puse ca obiectiv de atins printr-un proces planificat în timp, rezultat al unui set de acţiuni conjugate” (Zamfir, 2007: 173). Revenirea la pluripartidism a reprezentat un fenomen important al tranziţiei româneşti, „forţa sa explozivă (...) a avut un efect reducţionist inedit: punerea semnului egalităţii între pluripartidism şi democraţie” (Jugănaru şi Radu, 1995: 17). Acesta reprezintă mai degrabă o precondiţie de fond a sistemului democratic modern (Fulga, 2004: 177). În literatura de specialitate, problematica identificării tendinţelor de evoluţie, dar şi dinamica partidului politic au condus la apariţia unor diverse tipologii de partide, precum partidele de masă, de fideli şi de cadre (Duverger, 1964). Încadrarea partidelor politice din punct de vedere ideologic nu este scopul acestui studiu, dar remarcăm preponderenţa partidelor de dreapta spre capital, stânga spre muncă şi centru spre echilibrul celor două (Buşoi, 2011: 69). Fenomenul traseismului partinic al liderilor reprezintă un subiect des întâlnit în presa românească, dar care nu face obiectul articolului de faţă. În cazul partidelor, Partidul Democrat înfiinţat ca partid social-democrat prin ruptura faţă de Frontul Democrat al Salvării Naţionale (FDSN) a devenit o construcţie politică de centru- dreapta (Ciorcan, 2005). TENDINŢE ŞI TRANSFORMĂRI SISTEMICE ÎN TIPOLOGIA PARTIDELOR POLITICE ROMÂNEŞTI Sincretismul ideologic–electoral–populist al partidelor politice din România este rezultatul unor transformări al raporturilor de putere dintre liderii politici, mass-media şi electorat. Liderii îşi doresc cu orice preţ puterea, apelând la orice formă de populism, colaborări şi traseism politic, urmărind un control asupra spaţiului public prin mass-media, în vreme ce electoratul devine victima spectacolului televizat prin fenomenul de tabloizarea al talk-show -ului politic. Preţul puterii depăşeşte graniţa de bun simţ al unor alianţe limitate de cadrele ideologiei. Stânga şi dreapta a încetat să existe în clipa în care discursul electoral al liberalilor s-a identificat cu cel al social-democraţilor şi vice-versa . Cele două partide istorice: Partidul Naţional Liberal (PNL) şi Partidul Naţional Ţărănesc (PNȚ/PNȚCD) nu s-au limitat la graniţele doctrinelor lor. La rândul lor, social-democraţii au îmbrăcat adeseori haina liberală, uneori chiar pe cea conservatoare sau ţărănistă. La final, alianţele dintre stânga si dreapta, de după anii 2000, arată o osmoză definitivă a ideologiilor. Elementele similare din punct de vedere ideologic au condus la situaţia în care „de multe ori, doctrinele şi programele politice ale partidelor se confundă, se întrepătrund, se substituie (...) alegerea cetăţenilor făcându-se între liderii politici carismatici care promovează imaginea partidului (...) Doctrinele şi programele politice ale partidelor româneşti se întâlnesc undeva la centru” (Buşoi, 2011: 71). 6 PRINCIPALELE TEME DE REFORMĂ ȘI DEZVOLTARE 375 România postdecembristă a devenit scena de construcţie a unor alianţe electorale instabile, generate de efectul apariţiei partidelor de cartel divorţate de cadrul ideologic. Una dintre cauzele cartelizării partidelor parlamentare majoritare a fost vulnerabilitatea acestora datorită „volatilităţii electorale, cât şi lipsei unor conexiuni bine structurate între partidele politice şi anumite segmente ale electoratului”, ceea ce a condus la utilizarea controlului „asupra legislativului cu scopul de a diminua incertitudinea cu privire la rezultatele alegerilor şi pentru a-şi asigura supravieţuirea organizaţională” (Mateescu, 2013: 128). Sistemul de cartel al partidelor politice este esenţial pentru înţelegerea modului de evoluţie a tranziţiei. Alianţele politice s-au creat şi s-au desfăcut în funcţie de anumite raţiuni şi interese partinice şi personale, conducând la rezultate politice slabe şi inducând o stare de confuzie publică chiar şi pentru electoratul hotărât. În ultimii 27 de ani, principalele partide politice aflate la guvernare: PSD (FSN, FDSN, PDSR), PNȚCD (PNȚ), PD (PDL), PNL, UDMR (UDMR ca formaţiune politică) sunt principalii actori care au adoptat un comportament de colaborare, ajutând la funcţionarea democraţiei româneşti, dar nu şi la consolidarea acesteia. Eficienţa sistemului de partide este dependentă de modalitatea în care acestea interacţionează între ele (concurenţă centripetă sau centrifugă), dar şi de strategiile de producere şi distribuţie a resurselor publice pe care le adoptă. Dezvoltarea cartelului de partide în România a diminuat spiritul de competiţie, generând un comportament interpartinic de colaborare prin care coerenţa programatică a fost diminuată. Se poate observa faptul că furnizarea unor bunuri publice, dar şi îndeplinirea unor scopuri comune depind în mod direct de mărimea unui partid politic, dar şi de colaborările şi strategiile pe care acesta le adoptă. Partidele politice postdecembriste au suferit numeroase modificări atât în structură, cât şi în rol, fiind necesară elaborarea unei noi tipologii care să surprindă specificitatea mecanismelor democratice. Se poate observa o scădere a coerenţei partidelor la nivel naţional, fapt pentru care interacţiunile dintre partide devin din ce în ce mai important de analizat. Apariţia partidului catch-all a condus la consolidarea partidelor mari (PSD, PNL), maşinării politice care fac apel la toate tipurile de alegători. Funcţia partidelor a fost preluată de mass-media şi grupurile de interese. Identificarea mecanismelor care conduc la adoptarea unui comportament de colaborare (stimulente selective sau interacţiuni strategice) denotă calitatea cadrului instituţional democratic românesc. Scăderea competiţiei dintre partide, precum şi eficienţa unor aranjamente instituţionale sunt corelate cu resursele folosite de partide precum şi cu costurile sau beneficiile rezultate în urma implementării unor anumite politici publice. Alegerile din mai 1990 au înregistrat un singur candidat: Consiliul Naţional al Frontului Salvării Naţionale (CNFSN). Lipsa unor programe ideologice al partidelor în primul an de după revoluţie a condus la poziţionarea lor fie reactivă faţă de regimul comunist fie în funcţie de componenţa specialiştilor care au făcut parte din membrii fondatori. Printre vectorii care au condus la constituirea partidelor politice menţionăm „sprijinirea candidaţilor (...) la funcţia de preşedinte 376 SEBASTIAN FITZEK, SIMONA MARIA STĂNESCU 7 al României şi celelalte funcţii de conducere” (Scutaru, 2010: 71). Funcţia programatică se reflectă în statutul şi programul partidelor prin care sunt proiectate principalele coordonate ale guvernării. Funcţia unui partid este de a exercita influenţa în decizii „fie pentru a culege beneficii ataşate ocupării funcţiilor, fie pentru a implementa politicile preferate, fie pentru a putea controla distribuţia voturilor către propriile colegii” electorale (Cerkez, 2013: 24). În anul 1992 au intrat în alegeri Frontul Democrat al Salvării Naţionale (FDSN), Convenţia Democrată din România (CDR)1, Uniunea Democrată a Maghiarilor din România (UDMR), Partidul Unităţii Naţionale Române – Partidul România Mare (PUNR–PRM), Partidul Democrat Agrar din România (PDAR) şi Partidul Socialist al Muncii (PSM). La final singurul câştigător a fost FDSN. Vulnerabilitatea cadrului legislativ privind înfiinţarea şi finanţarea partidelor politice a permis ca la sfârşitul anului 1995 să apară peste 200 de partide politice înregistrate care au profitat de finanţare din partea statului (Jugănaru şi Radu, 1995. 17). În anul 1996 au candidat pentru alegeri electorale: Partidul Democraţiei Sociale din România (PDSR), CDR, UDMR, Uniunea Social Democrată (USD), PRM şi PUNR. A căştigat CDR. În anul 2000, au intrat în alegeri PDSR, UDMR, PRM şi PNL + PD + CDR 2000 + Alianţa pentru România (ApR). A câştigat PDSR. În anul 2004, au intrat în alegeri Partidul Social Democrat (PSD) + Partidul Umanist din România (PUR), Dreptate şi Adevăr PNL–PD, UDMR, PRM şi Partidul Blocului Naţional Democrat (BNPD). Au câştigat PSD + PUR. În 2008 au candidat Alianţa Politică Partidul Social Democrat (PSD) + Partidul Conservator (PC), PDL, UDMR, Partidul Democrat (PD) şi PNL. A câştigat PSD. În 2012 au candidat Uniunea Social Liberală (USL)2, Alianţa România Dreaptă (ARD), Partidul Poporului Dan Diaconescu (PPDD), UDMR şi alţii. A căştigat USL (Stănescu, 2014). În 2016 au candidat ALDE, PMP, PNL, PRU, PSD, UDMR şi Uniunea Salvaţi România (USR.) A câştigat PSD. Din punct de vedere ideologic, partidele politice româneşti (din toate perioadele, cumulate) pot fi încadrate după cum urmează: a) Doctrina social-democrată: PSDR, FDSN, PDAR, PSM; b) Doctrina liberală riguroasă sau hibridă: PNL, PNL–AT, PNL–CD, FSN PAC; c) Doctrina democrat-creştină PNȚCD, UCD; d) Doctrina naţionalistă: PRM, MPR (Ulici, 1995: 74–82). 1 Grupând şi Partidul Naţional Ţărănesc Creştin-Democrat. 2 Partidul Social Democrat (PSD), Uniunea Naţională pentru Progresul României (UNPR), PNL şi Partidul Conservator (PC). 8 PRINCIPALELE TEME DE REFORMĂ ȘI DEZVOLTARE 377 EVALUAREA PROGRAMELOR DE REFORMĂ ŞI GUVERNARE A PARTIDELOR AFLATE LA GUVERNARE În următoarea analiză am ales să ne oprim la următoarele partide politice cu impact asupra marilor decizii din perioada tranziţiei: PSD, PNL, PNȚCD şi UDMR. Criteriul acestei selecţii este generat de caracteristica de supravieţuire stabilită de Myron Weiner, în care un partid politic nu dispare odată cu retragerea sau moartea fondatorilor săi. Din acest considerent am retras PD-ul din ecuaţie. În cele ce urmează am expus principalele teme politice extrase din programele electorale şi de guvernare ale fiecărui partid. Principalele direcţii ale programelor politice 1990–2000 includ: „democraţia parlamentară şi statul de drept; economia de piaţă funcţională şi modernă; protecţia socială a categoriilor defavorizate; naţiunea română şi relaţiile ei cu naţionalităţile conlocuitoare; integrarea României în structurile europene şi aderarea ei la sistemul politico-militar defensiv nord-atlantic” (Cioabă şi Nică, 2004: 309). Priorităţile programelor partidelor politice de după 1998 se orientează în special pe proiectul integrării în NATO şi în Uniunea Europeană. Programul politic al Partidului Social Democrat FSN s-a constituit pe 6 ianuarie 1990 în baza Decretului-lege nr. 4 din 31 decembrie 1989 (Jugănaru şi Radu, 1995: 17). La baza înfiinţării acestei înţelegeri politice a fost că FSN-ul nu se va transforma niciodată în partid sau partide politice şi că va înceta să funcţioneze odată cu depăşirea primelor alegeri electorale, lucru care nu s-a întâmplat, în ciuda protestelor opoziţiei. FSN „care cumulează acum toate puterile în stat şi dispune de toate mijloacele, nu se poate situa pe poziţiile de exponent al unei puteri nelimitate şi, în acelaşi timp, participant la alegeri” (Coposu, 1990 apud Iliescu, 1995: 122). Platforma-program din decembrie 1989 menţiona „tranziţia spre economia de piaţă” prin reforma economică, politică, socială şi culturală capabilă să oprească regresul economic al ţării şi să conducă la instaurarea unei economii sociale de piaţă (idem: 155). FSN a devenit CFSN, apoi CNFSN şi CPUN. În martie–aprilie 1990 FSN a devenit partid politic, iar în 1992 s-a creat Frontul Democrat al Salvării Naţionale condus de Ion Iliescu, la originile Partidului Social-Democrat. În 1992 a câştigat alegerile (Scutaru, 2010: 74–74). În 1993, FDSN a fuzionat cu Partidul Republican sub denumirea de Partidul Democraţiei Sociale din România (PDSR). Aripa FSN-istă a lui Petre Roman a devenit Partidul Democrat, care, în urma alianţei cu liberalii, a devenit partid de centru dreapta. Programul electoral şi ideologic al FSN-ului se identifica încă de la început cu un partid de masă orientat doar pe câştigarea puterii prin mesaje populiste care să atragă un număr semnificativ de voturi. „Dacă nu avea o ideologie explicită – iar în perioada alegerilor din 1990, FSN a făcut din asta chiar o virtute – FSN avea totuşi una implicită. Ea aparţinea mai puţin partidului însuşi şi aproape deloc conducătorilor săi, dar era în principal împărtăşită de membrii de rând şi de simpatizanţii săi şi ea explică de ce oamenii 378 SEBASTIAN FITZEK, SIMONA MARIA STĂNESCU 9 au votat cu FSN şi cu Iliescu. Această ideologie respingea orice proiecte de transformare prea radicală şi spectaculoasă. (...). În schimb, prevedea o îmbunătăţire radicală a lucrurilor, mai puţin pe baza unor soluţii tehnice foarte ingenioase, cât a unui sănătos bun simţ aplicat cu fermitate şi mai ales cu bună credinţă, în toate domeniile în care până atunci lucrurile merseseră prost din cauze evidente” (Pasti, 1995: 145). Referindu-se la statutul şi programul FSN, Ion Iliescu considera într-un interviu că au reprezentat „o primă conturare a unei formaţiuni de centru stânga, dar fără să desemnăm un profil foarte precis social-democrat. Aceasta s-a întâmplat ulterior” (Iliescu în Jugănaru şi Radu, 2013: 27). Conform Statutului FSN, acesta „este o formaţiune politică având drept scop realizarea în România a unei societăţi democratice, întemeiată pe justiţie socială şi rentabilitate, caracterizată prin (...) crearea unei economii naţionale moderne, funcţionând în condiţiile diversităţii formelor de proprietate, orientată potrivit legilor pieţei şi dinamizată de iniţiativa liberă individuală şi colectivă, realizarea unei agriculturi bazate pe forme de proprietate şi de organizare moderne şi eficiente, precum şi pe sprijinirea de către stat a gospodăriilor ţărăneşti şi a asociaţiilor acestora, cu recunoaşterea şi garantarea drepturilor ţărănimii asupra pământului” (Statutul FSN 1990, în Jugăreanu şi Radu, 2013). Programul economic al FSN adoptat în cadrul Platformei-program 1990 includea: – bunăstarea întregului popor; – tranziţia de la actualul sistem de centralizare şi planificare excesivă la un sistem liberalizat şi descentralizat bazat pe rentabilitate (...), pe mecanismele de piaţă, în general; se va face în condiţiile asigurării stabilităţii politico-sociale a ţării; – liberalizarea preţurilor; – lărgirea şi diversificarea prezenţei sectorului privat în economia naţională (...), promovarea, alături de proprietatea publică, a oricăror forme de proprietate particulară, cooperatistă, participativă şi mixtă; – deschiderea spre exterior; – dezvoltarea acelor ramuri care asigură condiţii favorabile, resurse şi tradiţii (agricultura, turismul, unele ramuri industriale) (...) precum şi a unor tehnologii de vârf; – dezvoltarea serviciilor; – rolul întreprinderilor mici şi mijlocii; – impozite progresive pe veniturile din muncă pentru evitarea formării de deosebiri excesive în acumularea de avuţie de către diferite categorii sociale; – protejarea mediului înconjurător; – comerţul exterior (Program FSN, 1990, apud Jugăreanu şi Radu, 2013: 43–45). În domeniul agricol, se avea în vedere o „agricultură intensivă, modernă, de mare randament în măsură să asigure bunăstarea ţăranilor, satisfacerea nevoilor alimentare ale întregii populaţii” (idem: 45). Nu erau uitate proprietăţile ţărăneşti, sprijinirea iniţiativelor private, a asociaţiilor şi a cooperativelor alături de menţinerea întreprinderilor agricole de stat (idem). 10 PRINCIPALELE TEME DE REFORMĂ ȘI DEZVOLTARE 379 Conform Statutului FSN 1991, opţiunile politice fundamentale ale Frontului Salvării Naţionale includeau o societate a eficienţei şi a competenţei dublate de un program eficient de protecţie socială (Statut FSN, 1991 apud Jugăreanu şi Radu, 2013: 89). Obiectivul general al reformei economice era „înlocuirea economiei centralizate cu o economie de piaţă, eficientă şi modernă din punct de vedere tehnologic” (idem: 92). Principalele direcţii includeau: privatizarea proprietăţii de stat, demonopolizarea pieţei, liberalizarea preţurilor, convertibilitatea leului, ajustarea structurală şi retehnologizarea economiei. Orientările politicii economice şi sociale includeau: privatizarea fostelor mari întreprinderi de stat, facilităţi pentru modernizarea agriculturii şi programe de ocupare a forţei de muncă (idem: 100). Evaluând rezultatele economice ale primilor doi ani de după revoluţie, se constata înscrierea economiei pe o traiectorie inflaţionistă prin „destructurarea sistemului economic de comandă, reorganizarea unităţilor de stat ca societăţi comerciale şi regii autonome, liberalizarea unor mecanisme interne, iniţierea procesului de dezvoltare a sectorului privat, deschiderea spre exterior a ţării (...) în condiţiile unei prelungite crize economice ca efect cumulat al suprapunerii crizei moştenite de la vechiul regim cu destrămarea sistemului zonal de relaţii economice şi al derulării rapide a tranziţiei, după o declanşare bruscă”. Ceea ce se impunea era urgenta aplicare a legii privatizării, alături de transferul către populaţie a certificatelor de proprietate, organizarea Fondului Proprietăţii Private şi a Fondului Proprietăţii de Stat (Jugăreanu şi Radu, 2013: 157–159). Conform Statutului FSN, acesta „este o formaţiune politică având drept scop realizarea în România a unei societăţi democratice, întemeiată pe justiţie socială şi rentabilitate, caracterizată prin (...) crearea unei economii naţionale moderne, funcţionând în condiţiile diversităţii formelor de proprietate, orientată potrivit legilor pieţei şi dinamizată de iniţiativa liberă individuală şi colectivă, realizarea unei agriculturi bazate pe forme de proprietate şi de organizare moderne şi eficiente, precum şi pe sprijinirea de către stat a gospodăriilor ţărăneşti şi a asociaţiilor acestora, cu recunoaşterea şi garantarea drepturilor ţărănimii asupra pământului” (Statutul FSN 1990, în Jugăreanu şi Radu, 2013). Imaginea partidului se identifica puternic cu imaginea liderului Ion Iliescu, cu mesajul şi discursul său sedativ, dar eficace pentru o populaţie speriată de lipsa unei stabilităţi politice la nivel naţional. Bădescu consideră că România este confruntată cu panidei în sensul lui Haushofer de „mari idei spaţiale” care conduc la „confinii militare, ideologice şi culturale (...) antrenând mentalul clasei politice româneşti până la orbire uneori. Asemenea panidei sunt ideea pangermană, ideea panslavă, ideea paneuropeană” şi devenind „sursă a unor confinii ideologice, a unor tensiuni panideologice” (Bădescu, 2004: 343–344). Încrederea populaţiei în noul lider s-a clădit în baza unei înţelegeri tacite atât de necesare unui proiect pentru stabilitate. „Reuşita tranziţiei nu poate fi concepută în absenţa unui cât mai larg consens social” (Postolache, 1990: 10). Confuzia ideologică şi lipsa unui program politic gândit pe termen mediu şi lung a dus la o serie de reforme şi decizii luate în 380 SEBASTIAN FITZEK, SIMONA MARIA STĂNESCU 11 viteza schimbărilor succesive a guvernelor şi a miniştrilor. „Ceea ce dezamăgea la proaspăt instalatul CNFSN era ca nu ştia ce să facă” (Pasti, 1995: 66). În martie aprilie 1990, FSN a devenit partid politic, iar în 1992 s-a creat Frontul Democrat al Salvării Naţionale condus de Ion Iliescu. FSN s-a transformat în Frontul Democrat al Salvării Naţionale la 30 aprilie 1992. FDSN s-a aflat la originile Partidului Social Democrat care a câştigat alegerile în 1992 (Scutaru, 2010: 74–74). FSN s-a transformat în Frontul Democrat al Salvării Naţionale la 30 aprilie 1992. Partidul Social Democrat, ca urmaş al FSN, nu a avut de la început o ideologie clar conturată „el mizând pe ideologia administrării statului şi a economiei, într-un proces de schimbare controlată (...) Ideologia social-democrată a venit mai degrabă ca o urmare firească a ocupării celorlalte zone doctrinare de către partidele istorice” (Scutaru, 2010: 80). Practica a dovedit că partidul a avut de multe ori orientări de centru-dreapta. Totuşi, guvernarea din 2000 a fost marcată de amprenta socială în contextul demersurilor specifice emergentei aderări României la Uniunea Europeană. Schiţa Postolache a fost prezentată în faţa Parlamentului în 28 iunie 1990. Conform acesteia, „strategia pentru care optăm ar putea fi definită ca o tranziţie graduală efectuată în ritm rapid şi în cadrul căreia implementarea mecanismelor juridice şi economice strict necesare funcţionării economiei de piaţă să se facă în mod accelerat (în cel mult 2–3 ani – cu asigurarea unei protecţii sociale corespunzătoare a întregii colectivităţi” (Postolache, 1990: 11–12). Programul de guvernare din 1990 includea patru etape ale reformei în vederea modernizării României: – privatizarea şi asigurarea dreptului de proprietate privată inclusiv prin împroprietăriri în masă; – înfiinţarea şi funcţionarea instituţiilor democrative ale pieţei; – crearea clasei de mijloc; – unirea celor două procese ale tranziţiei: cea spre societatea capitalistă modernă şi spre economia de piaţă competitivă (Scutaru, 2010: 54). Organizarea legală a alegerilor din anii ʼ90 a dus la formarea legitimităţii puterii politice, în ciuda contestărilor masive venite din partea partidelor istorice aflate în opoziţie. „Prima condiţie a democraţiei este libertatea civică” (Coposu, 1995 a: 37). Suspiciunile cu privire la fraudarea alegerilor a fost principala temă de nemulţumire care a condus la protestele „golanilor” din Piaţa Universităţii. „Democraţia românească, adică organizarea libertăţii româneşti în cadrul specificului naţional” (Coposu, 1995 a: 39). Analiza programelor politice adoptate în prima decadă postdecembristă a evidenţiat o polemică agresivă în spaţiul public prin faptul că: „discuţia pare a se purta mai ales în jurul filiaţei comuniste ori interbelice a liderilor principalelor partide politice româneşti, atenţia publicului fiind atrasă asupra unor opţiuni majore – monarhie vs. republică, comunism vs. anticomunism, reformism vs. antireformism, profesionalism şi experienţă vs. amatorism. Date fiind aceste caracteristici ale desfăşurării dezbaterii politice, electoratul pare a fi mai puţin preocupat de doctrinele propuse de partide” (Voicu şi Voicu, 1999: 584). Dihotomia dintre FSN (FDSN din 12 PRINCIPALELE TEME DE REFORMĂ ȘI DEZVOLTARE 381 1992) şi partidele istorice a creat un mediu toxic construit în jurul marilor teme şi reforme: primii pentru că nu erau lăsaţi să guverneze în linişte fiind criticaţi de legături cu fostul regim şi opoziţia care la rândul ei era criticată de legături cu interese străine şi intenţii antinaţionale. Anticomunismul „n-a propus şi n-a solicitat un plan pentru viitor, ci doar le-a cerut oamenilor să-şi clarifice propriul trecut comunist în raport cu care urmau să fie judecaţi în prezent” (Poenaru, 2017: 141). În 1993, FDSN a fuzionat cu Partidul Republican sub denumirea de Partidul Democraţiei Sociale din România (PDSR). Divorţul din interiorul FSN-ului dintre Petre Roman şi Ion Iliescu a condus la apariţia Partidului Democrat, care mai târziu, în urma alianţelor cu liberalii, a devenit un partid de centru-dreapta. Schiţa economică de Platformă-program al CFSN prevedea: „restructurarea întregii economii naţionale pe baza criteriilor rentabilităţii şi eficienţei” (Comunicat CFSN, 1989, pct. 4). Din punctul de vedere al „moştenirii” comuniste „în economie s-au format adânci dezechilibre, reflectate în rămânerea în urmă a agriculturii, supradimensionarea ramurilor industriale de prelucrare primară, agravarea problemei energetice, neglijarea sectorului terţiar” (Postolache, 1990: 10). În aceeaşi schiţă se menţiona privatizarea pe scară largă (Idem: 11). Reorganizarea economiei naţionale trebuia realizată, în viziunea FSN, „pe baza criteriilor rentabilităţii şi eficienţei” prin „promovarea liberei iniţiative şi a competenţei” (Decretul lege nr. 1, 1989). Privatizarea a început cu adevărat abia în martie 1990, odată cu decretul lege privind iniţiativa privată pentru crearea de mici întreprinderi particulare. Legea 3/1990 a dus la transformarea a circa 50% dintre întreprinderile de stat în societăţi comerciale privatizabile. Proiectul privatizării a fost urmat de legea 58/1991 privind distribuirea certificatelor de proprietate. Începând cu aprilie 1990 a fost posibilă vânzarea apartamentelor construite din banii sau creditele statului de către chiriaşi. În succesiunea acestor reforme au fost aplicate mai multe tipuri de privatizări: „privatizarea în masă a fost aplicată de guvernul Văcăroiu în perioada 1993–1996”; privatizarea prin restituire aplicat de FSN pentru proprietăţile cooperatiste 1990– 1992 şi de către CDR în privinţa proprietăţilor naţionalizate de stat 1997–2000 (....); privatizarea prin intermediul pieţei (...), aplicat de primul guvern FSN şi de guvernele de după 1996 (...); privatizarea către salariaţi/management a fost o opţiune a guvernului Văcăroiu (Pasti, 2003: 57–58). Reorganizarea economiei naţionale trebuia realizată, în viziunea FSN, „pe baza criteriilor rentabilităţii şi eficienţei”, prin „promovarea liberei iniţiative şi a competenţei” (Decretul-lege nr. 1, 1989). Se avea totodată în vedere „eliminarea metodelor administrativ-birocratice de conducere economică centralizată, promovarea liberei iniţiative şi a competiţiei în conducerea tuturor sectoarelor economiei” (Decret-lege nr. 2, 1989). Alte direcţii avute în vedere includeau „restructurarea agriculturii şi sprijinirea micii producţii ţărăneşti” şi „organizarea întregului comerţ al ţării pornind de la cerinţele satisfacerii cu prioritate a nevoilor cotidiene ale populaţiei României” (idem). 382 SEBASTIAN FITZEK, SIMONA MARIA STĂNESCU 13 Economia românească s-a confruntat cu două perioade importante de cădere 1990–1992 şi 1997–1999, urmate de reveniri şi creşteri. Perioada 2000–2008 a fost una de creştere continuă şi durabilă, urmată de criza profundă în care ne aflăm (Zamfir şi alţii, 2010). Schiţa privind agricultura, din Platforma-program a CFSN prevedea: „restructurarea agriculturii şi sprijinirea micii producţii ţărăneşti. Oprirea distrugerii satelor” (Comunicat CFSN, 1989, pct. 5). Legea 18/ 1990 a creat sau refăcut aproximativ 82% din totalul suprafeţei agricole a ţării. (Scutaru, 2010: 56). Schiţa învăţământului prezentă în Platforma-program a CFSN-ului prevedea: „reorganizarea învăţământului românesc potrivit cerinţelor contemporane” (Comunicat CFSN, 1989, pct. 6). Schiţa comerţului prezentă în Platforma-program al CFSN-ului prevedea: „organizarea întregului comerţ al ţării, pornind de la cerinţele satisfacerii nevoilor cotidiene ale populaţiei României” (Comunicat CFSN, 1989, pct. 8). Evoluţia ideilor social-democrate evidenţiază opţiunea iniţială pentru „un stat în care proprietatea de stat este una importantă (...) Valoarea centrală este munca, principalul furnizor al bunăstării. I se adaugă solidaritatea şi justiţia socială, ca şi critica individualismului liberal, o adevărată obsesie pentru PDSR” (Voicu şi Voicu, 1999: 615). Clasicul discurs ideologic este înlocuit cu o pleiadă de promisiuni populiste. Noua social-democraţie „vrea să conjuge libertatea cu responsabilitatea personală, garantarea şanselor egale cu mobilizarea cetăţenilor şi a comunităţilor, să deplaseze interesul de la redistribuirea avuţiei spre sursele care o pot crea efectiv” (Fulga, 2004: 236). Scopul acestor schimbări este să revitalizeze spiritul civic dincolo de graniţele segmentare a unor publicuri-ţintă. Partidul Social-Democrat nu a avut de la început o ideologie clar conturată, „mizând pe ideologia administrării statului şi a economiei, într-un proces de schimbare controlată (...) Ideologia social-democrată a venit mai degrabă ca o urmare firească a ocupării celorlalte zone doctrinare de către partidele istorice” (Scutaru, 2010: 80). Practica a dovedit că partidul a avut de multe ori orientări de centru-dreapta. Totuşi, guvernarea din 2000 a fost marcată de amprenta socială, în contextul demersurilor specifice emergentei aderării a României la Uniunea Europeană. Programul politic al Partidului Naţional Liberal Liberalii au încercat să intre pe scena politică românească reiterând principiile, programul şi valorile din perioada interbelică. Liberalismul „este o etică individualistă, edificată în timp pe fundamentele dreptului natural, în primul rând pe libertăţile civile şi politice: de acţiune, de gândire, de conştiinţă, de asociere” (Măgureanu, 1997: 321). Libertăţile civice, economice şi politice reprezintă triada identitară a liberalismului clasic. Concepţia liberală clasică punea accentul pe proprietatea privată, „autonomia vieţii economice şi neintervenţia statului în mecanismele pieţei libere” (Fulga, 2004: 225). 14 PRINCIPALELE TEME DE REFORMĂ ȘI DEZVOLTARE 383 PNL s-a conturat probabil cel mai limpede din punct de vedere ideologic (Scutaru, 2010: 145). Sloganul liberal „prin noi înşine” amintea de acel sentiment naţional trăit şi exprimat cu ocazia Marii Uniri de la 1 decembrie 1918. Printre etapele în evoluţia programatică doctrinară a PNL menţionăm: – anii ’90 bătălia pentru drepturi individuale şi economia de piaţă; – 1997–2000 problema proprietăţii şi clasa de mijloc; – 2000–2004 în căutarea unui răspuns programatic; – 2004–2008 guvernarea liberală; – dimensiunea socială a programului PNL 2010 (Scutaru, 2010: 148–171). Alături de ţărănişti, liberalii au încercat să impună legea lustraţiei stipulată în punctul 8 de la Timişoara. Dintre partidele care s-au menţinut pe scena politică românească, PNL „este cel mai puţin previzibil, a experimentat cele mai diverse forme organizatorice şi a trecut prin cele mai multe etape distincte de evoluţie (...) ca proces de consolidare instituţională (Scutaru, 2010: 173). Alianţele politice din istoria sa postdecembristă nu au fost exclusiv de centru-dreapta, în guvernul USL Ponta–Antonescu, liberalii s-au dezis de vechile principii doctrinare. Programul PNL din 1990 a inclus printre deziderate: „instaurarea unei reale democraţii şi structurarea unui sistem economic viabil ca bază, proprietatea particulară ca metodă, economia de piaţă liberă şi ca element activ, dinamic, libera concurenţă. (...) Principiile fundamentale ale liberalismului includeau: libertatea politică, libertatea economică bazată pe proprietatea particulară şi realizată prin economia de piaţă reglată în sistemul cererii şi ofertei prin libera concurenţă şi libertatea culturală (Scutaru, 2010: 148–149). Cu toate acestea, viziunea asupra statului a avut o componentă mai degrabă neoliberală, intervenţionismul în politicile sociale devenind o prioritate în programul său politic. Conform programului PNL din 1990, obiectivul politicii economice este „formarea unei economii liberale organizate conform cerinţelor pieţei la baza căreia se află proprietatea particulară, singura formă de proprietate care permite şi asigură stimularea liberei iniţiative a indivizilor, independenţa acestora faţă de stat şi restrângerea la minim a influenţei pe care statul o exercită. Aceasta constituie soluţia optimă a unei economii umane”. (PNL, 1997, apud Scutaru, 2010: 152). Din nefericire politicile sectoriale şi cele de sprijinire a clasei mijlocii nu au ocupat o atenţie deosebită. Singurul target autentic în concordanţă cu doctrina liberală a fost spijinul acordat oamenilor de afaceri foarte bogaţi, mai puţin în zona de interese a micilor întreprinzători. (de căutat între 1990 şi 1997) Conform programului PNL din 1997, „PNL este promotorul libertăţii individuale, sociale, economice şi politice. (...). În plan social, stabilitatea socială se va obţine prin dezvoltarea clasei de mijloc (...). În plan economic, Partidul Naţional Liberal este adept declarat al capitalismului, al pieţei şi al economiei de piaţă”. (PNL, 1997, apud Scutaru, 2010: 153). Nevoia pentru mărirea numărului de votanţi a dus la un discurs la fel de populist ca cel al social-democraţilor, promisiunile electorale fiind nesustenabile cu programul de guvernare al Convenţiei din perioada 1996–2000. 384 SEBASTIAN FITZEK, SIMONA MARIA STĂNESCU 15 Opţiunea politică pentru un stat minimal în contextul economiei de piaţă a mutat accentul pe libertate (1990), descentralizare (1992) şi privatizare (1996–1997) iniţial totală, dar treptat, spre una rapidă (Voicu şi Voicu: 630). În perioada 2000–2004 a fost prioritară problema proprietăţii alături de „preocuparea extinderii temelor de discurs public în scopul creşterii suportului electoral” şi spre sfârşitul mandatului spre aspecte sociale precum recalcularea pensiilor sau sistemul social. În perioada 2004–2008 accentul s-a pus pe reducerea fiscalităţii odată cu introducerea cotei unice de 16% (Scutaru, 2010: 15). Cota a sprijinit iniţiativa capitalului privat, dar a slăbit bugetul de stat, care a intra în criza plăţilor de salarii şi pensii, cu efect asupra populaţiei, mai ales a celor confruntaţi cu vulnerabilităţi sociale. Conform Platformei politice liberale din 2006, liberalismul „dreptei contemporane este un liberalism care promovează capitalismul concurenţei oneste, proprietatea şi iniţiativa liberă (...) o economie curată, fără baroni, monopolişti sau oligarhi” (Platforma politică liberală, 2006, apud Stoica, 2008: 268). Priorităţile Alianţei DA au inclus mediul de afaceri, educaţie, sănătate, agricultură şi domeniul social. Conform programului politic PDL din 2007, obiectivul principal este „dezvoltarea prosperă a societăţii româneşti democratice prin promovarea valorilor şi principiilor libertăţii, responsabilităţii şi solidarităţii” (Programul PDL, 2007 apud Stoica, 2008: 291). Un pas deloc de neglijat în creşterea standardului de viaţă al cetăţenilor îl reprezenta continuarea eforturilor de integrare în structurile europene şi euroatlantice (Idem). Printre principiile fundamentale se numără: „consolidarea democraţiei, proprietatea privată şi economia de piaţă, capitalismul concurenţei oneste, recunoaşterea rolului tradiţional al familiei, al comunităţii şi al religiei, păstrarea identităţii naţionale, recunoaşterea caracterului contractual al relaţiei dintre cetăţean şi stat, întărirea societăţii civile” (Programul politic PDL, 2007, apud Stoica, 2008: 294–296). I se acordă un loc aparte proprietăţii private ca motor al economiei şi se consideră că sunt „obligatorii atât restituirea proprietăţilor, cât şi reparaţiile materiale pentru abuzurile săvârşite de partidul comunist” (idem: 294). Printre direcţiile strategice erau menţionate: „creşterea competitivităţii economiei româneşti, stimularea investiţiilor în capitalul fizic şi uman, promovarea unui sistem eficient de alocare a resurselor, stimularea progresului tehnologic, precum şi creşterea rolului cercetării în dezvoltare şi transferul în economie al tehnologiilor avansate (...), creşterea gradului de valorizare a resurselor, consolidarea rolului României în procesul de construcţie europeană” (idem: 297–299). Programul politic al Partidului Naţional Ţărănesc Creştin Democrat Doctrina ţărănistă a apărut din principiile fondatoare asumate de Iuliu Maniu, din activitatea domeniului social al lui Ion Mihalache, din cercetările scrise de savanţii Radulescu-Motru, Dimitrie Gusti, Virgil Madgearu, Vaida-Voievod şi din învăţăturile unor dascăli ca Nicolae Iorga şi Onisifor Ghibu. Partidul Naţional Ţărănesc, situat în centru-stânga, a promovat doctrina politicii de stat agrariene 16 PRINCIPALELE TEME DE REFORMĂ ȘI DEZVOLTARE 385 prin care pământul şi imaginea de clasă a ţăranului erau considerate a fi centrul spiritual al naţiunii. Păstrând aceste principii doctrinare alături de imaginea monarhică a puterii de guvernământ, programul ţărănist reapare pe scena postdecembristă ca o alternativă de continuitate a unui proiect interbelic. Deşi de atunci până acum situaţia demografică s-a modificat substanţial, noul PNȚCD nu şi-a schimbat mesajul politic, menţinându-şi un discurs de clasă, agrarian, monarhist şi anticomunist. Printre personalităţile marcante şi prezente în spaţiul public după anii ’90, Corneliu Coposu este figura charismatică cea mai importantă, care, după Revoluţie, a devenit simbolul şi liderul mişcărilor de centru şi centru-dreapta alături de Ion Raţiu, Ion Diaconescu şi ceilalţi lideri liberali: Radu Câmpeanu, Dan Amadeo Lăzărescu, Sorin Botez şi Mircea Ionescu Quintus. În programul politic din primii ani, PNȚCD şi-a propus să restructureze clasa politică românească prin susţinerea punctului 8 de la Timişoara în care se cerea interzicerea în trei legislaturi consecutive, pe orice listă, a foştilor activişti comunişti şi a foştilor ofiţeri de securitate. Aflat pentru primii şase ani în opoziţie, PNȚCD, alături de Alianţa Civică şi PNL, au acuzat puterea formată din tabăra lui Ion Iliescu de confiscarea Revoluţiei. Situaţia conflictuală îşi atinge apogeul încă din anii ʼ90, când datorită mineriadelor, PNȚ, PNL şi Alianţa Civică sunt acuzate laolaltă de complot împotriva ordinii democraţiei recent stabilite. În primul Congres al PNȚCD-ului, din 25–27 septembrie 1991, partidul şi-a asumat primul Statut şi Program politic de guvernare. Alegerea în fruntea partidului a fostului deţinut politic Corneliu Coposu s-a stabilit ca urmare a poziţiei sale de victimă a fostului regim totalitar. La alegerile legislative din 27 septembrie 1992, Convenţia Democrată Română a primit peste 20% din voturi, PNȚCD obţinând în Parlament 41 de locuri pentru deputaţi şi 21 de locuri pentru senatori, ajungând astfel cel mai important partid al opoziţiei. Proiectul său politic a fost construit în jurul unor valori creştin-democrate, în care persoana, colectivitatea umană, tradiţia şi umanismul creştin sunt principiile fondatoare ale unei democraţii bazate pe dreptatea socială şi patriotismul luminat. Conform statutului, PNȚCD „urmăreşte în exclusivitate obiective politice în scopul dezvoltării societăţii româneşti şi realizării economiei de piaţă, consolidării statului de drept, decomunizării societăţii şi combaterii ideologiilor totalitare, integrării europene şi euroatlantice (PNȚCD, art. 3). Principiile doctrinare sunt: „(1) morala creştină, libertatea, dreptatea socială, democraţia, patriotismul luminat, personalismul, solidaritatea şi subsidiaritatea (...) (2) Principiile de organizare şi funcţionare ale partidului sunt: unitate şi autonomie, iniţiativă şi cooperare, responsabilitate şi disciplină, competenţă şi moralitate, eficienţă şi transparenţă, promovarea femeilor şi tinerilor în funcţiile de conducere, valorificarea tradiţiei în contextul realizării unui partid modern (PNȚCD, art. 4)”. Conform documentelor programatice, publicate în 1990, în domeniul economic se opta pentru economia de piaţă, restituirea proprietăţii agricole (în funcţie de capacitatea de muncă a familiei respective, de forma de relief şi rentabilitatea culturii şi domiciliul solicitantului) şi privatizarea întreprinderilor mici şi mijlocii, în timp ce „întreprinderile de interes naţional vor rămâne în proprietatea statului, 386 SEBASTIAN FITZEK, SIMONA MARIA STĂNESCU 17 dar vor fi transformate în regii autonome care îşi vor desfăşura activitatea după regulile economiei libere” ( Dreptatea 1990, apud Voicu şi Voicu, 1999: 631). Principiile economice de bază propuse erau: „diversitatea formelor de proprietate cu restrângerea în limite raţionale a sectorului de stat şi încurajarea sectorului privat; funcţionarea organismelor economice (...), exercitarea de către stat a unui rol activ similar celui existent în economia statelor avansate economic” (Concepţia PNȚ-CD privind proprietatea şi economia de piaţă 1990 apud Voicu şi Voicu, 1999: 632). Viziunea economică a PNȚCD include proprietatea privată, protecţia socială şi ecologică, revizuirea legii pământului, susţinerea sindicatelor şi reparaţiile juste „pentru prejudiciile aduse populaţiei de către regimul comunist prin confiscări nedrepte şi etatizări nejustificate (...) Cerem desfiinţarea Întreprinderilor Agricole de Stat şi retrocedarea integrală a proprietăţii agricole proprietarilor acestora la nivelul anului 1946” (Coposu, 1995b: 43–44). Din punct de vedere social, s-a susţinut ocrotirea unor categorii defavorizate precum săracii, femeile, copii, bătrânii, şomerii, orfanii şi persoanele handicapate (idem). Departamentul pentru Agricultură, Silvicultură şi Industrie Alimentară din cadrul PNȚCD „la 12 februarie 1990 a publicat primul program agricol, apoi, în acelaşi an, a terminat proiectul de lege privind privatizarea şi organizarea agriculturii care, în condiţiile de atunci, nu a fost aprobat, nici materializat” (Mărincuş, 1999: 11). Printre măsurile propuse în direcţia dezvoltării agriculturii menţionăm: – restituirea terenurilor agricole şi forestiere proprietarilor de drept (...); – profesionişti implicaţi în implementarea privatizării (...); – existenţa în comune a unor instituţii locale economice şi tehnice operative alcătuite din forme asociative ale proprietarilor şi centre de consultanţă agricolă constituite din specialişti (...); – elaborarea unei strategii coerentă, de durată (...); – valorificarea producţiei agricole primare (...); – piaţă stabilă pentru export (...); – acces la mijloace de producţie performante şi la capital al producătorilor agricoli (Mărincuş, 1999: 12). Deschiderea către exterior a avut două dimensiuni: de integrare „pe drumul drept trasat de Europa progresistă” (Coposu, 1995b: 45) şi de „largă deschidere şi colaborare pe plan internaţional cu toate popoarele lumii” (Raportul PNȚCD 1991, apud Diaconescu, 1995: 46). Din punct de vedere economic, PNȚCD a avut în vedere „instaurarea unei economii sociale de piaţă în spiritul moralei creştine, urmărind realizarea unei societăţi libere, prospere şi având la bază dreptul de proprietate şi protecţia socială pentru categoriile defavorizate”. Alte elemente luate în considerare erau ridicarea nivelului de trai pentru ţărănime şi muncitorime. (Raportul PNȚCD 1991, apud Diaconescu, 1995: 47). Întreprinderea privată mică era considerată esenţială pentru că ea „corespunde cel mai bine psihologiei poporului român” (Ciumara, 1995: 131) 18 PRINCIPALELE TEME DE REFORMĂ ȘI DEZVOLTARE 387 iar „cel mai la îndemână instrument pentru repunerea în stare de funcţionare a economiei naţionale este (...) o politică fermă de susţinere a întreprinderilor private productive de mici dimensiuni” (idem: 128). „Economia de piaţă cu caracter social” se baza pe rentabilitate şi dreptate socială, concurenţă şi solidaritate, răspundere proprie şi siguranţă socială, iar agentul economic public participa şi el la mecanismele pieţei în contextul considerării proprietăţii private ca „temelia economiei de piaţă” (Spineanu, 1995: 143–154). Programul politic PNȚCD din 1996, an electoral, a reprezentat o cristalizare a viziunii economice mutând accentul spre un rol mai restrâns al statului şi spre privatizare diferenţiată pe ramuri de activitate. În domeniul agricol se trece de la împroprietărirea familiilor ţărăneşti la restituirea proprietăţii agricole (Voicu şi Voicu, 1999: 637–638). Programul politic al Uniunii Democrate Maghiare din România Înfiinţat la data de 25 decembrie 1989, UDMR s-a legitimat ca o formaţiune politică cu ambiţii de a guverna, reprezentând cea mai largă minoritate etnică din România (6,5% din populaţia ţării, după Recensământul din 2011). La început, UDMR a apărut ca organizaţie culturală care ulterior s-a transformat într-o formaţiune politică „pentru promovarea intereselor minorităţii maghiare (...) sub două obiective: autonomia culturală şi modificarea legii educaţiei pentru obţinerea predării istoriei şi geografiei în maghiară” (Scutaru, 2010: 86). Unul dintre efectele menţinerii UDMR în spectrul politic românesc l-a reprezentat permanentizarea tendinţelor naţionaliste în partide precum România Mare (idem). Conform programului UDMR, adoptat în 1995, elementele economice pot fi organizate pe trei paliere: 1. al întregii societăţi (economie de piaţă, proprietatea privată, diminuarea rolului statului, stimularea iniţiativei private); 2. al întregii societăţi referitor la comunitatea maghiară (retrocedarea proprietăţilor, politica bugetară descentralizată); 3. al comunităţii maghiare (încurajarea iniţiativei economice, reprezentarea intereselor întreprinzătorilor la nivel local, naţional şi internaţional, formarea de specialişti în economie) (Voicu şi Voicu, 1999: 663–664). Programul adoptat de UDMR în 1996 este apropiat de doctrina economică liberală: „reducerea rolului statului în economie şi neintervenţia acestuia în procesele pieţei, privatizarea şi restructurarea întreprinderilor aflate în proprietatea statului, dezvoltarea şi garantarea proprietăţii private, măsuri fiscale care să încurajeze investiţiile şi dezvoltarea întreprinderilor mici şi mijlocii” (Voicu şi Voicu, 1999: 666). Programul din 1997 urmează aceeaşi apropiere liberală, deşi „UDMR nu îşi precizează nicio opţiune specifică în plan economic” (idem: 668). Subsidiaritatea este principiul de fond care în articolul 1 al Statutului UDMR pune bazele unei construcţii politice de dreapta: 1. Uniunea Democrată Maghiară din România (în continuare: Uniunea) funcţionează pe baza principiului subsidiarităţii. (2) Autonomia 388 SEBASTIAN FITZEK, SIMONA MARIA STĂNESCU 19 structurală la nivelul organizaţiilor judeţene/teritoriale şi locale se realizează potrivit regulamentelor interne ale organizaţiilor judeţene/teritoriale şi locale adoptate în temeiul Statutului Uniunii şi în acord cu prevederile acestuia. (3) În vederea aplicării principiului subsidiarităţii, Statutul armonizează activitatea organelor de conducere ale Uniunii, a organizaţiilor judeţene/teritoriale, a grupului parlamentar, a reprezentanţilor în administraţiile publice locale, a reprezentanţilor din structura guvernamentală, a platformelor şi a organizaţiilor asociate, respectiv defineşte sfera de atribuţii, drepturile şi obligaţiile acestora. (Statut UDMR, Art. 2: 2). În coaliţiile de putere din perioada 1990–2017, UDMR-ul a reuşit să participe timp de 11 ani şi trei luni, în patru coaliţii de guvernare. Din punct de vedere istoric, la data de 19 martie 1990 a avut loc conflictul interetnic de la Târgu Mureş, moment în care sediul UDMR a fost ocupat de un număr de cetăţeni de etnie română. Întârzierea autorităţilor pentru a opri altercaţia dintre cele două tabere a dus inevitabil la rănirea unor lideri maghiari, printre care şi scriitorul András Sütő. Escaladarea acestor tensiuni au condus la deteriorarea relaţiilor interetnice din Transilvania în acea perioadă. Pe plan politic, UDMR a luat parte la guvernare în perioada 1996–2000, aderând la Convenţia Democrată Română. Încă din 1990, UDMR a aderat la platforma Convenţiei prin semnarea punctului 8 de la Timişoara. Din acel moment, UDMR s-a considerat a fi un partener stabil pentru orice coaliţie de guvernare, asumându-şi rolul de reprezentant al unei minorităţi disciplinate la vot, organizate şi cu ambiţii politice clare. Problema autonomiei economice şi politice a Ţinutului Secuiesc devine una dintre principalele ambiţii care nu a putut şi nu va putea trece de regulile constituţionale ale României. Cu toate acestea, în cei 27 de ani de la Revoluţie, UDMR pare că nu a renunţat la acest vis. O societate multiculturalistă, bazată pe autonomie culturală (drepturi care au fost deja obţinute), înscrie UDMR-ul pe linia programelor politice de succes. Dincolo de aceste drepturi câştigate, celelalte deziderate rămân o utopie care poate pune în pericol armonia dintre (etnicii) români şi maghiari din România. Următoarea perioadă de guvernare (2000–2004) a schimbat registrul tradiţional de colaborare, UDMR acceptând pentru prima dată să fie la putere împreună cu PSD + PUR. În perioada 2004–2008, printr-un talent al negocierii abile, UDMR intră din nou la guvernare alături de PDL şi PNL sub numele Alianţei D.A. (Dreptate şi Adevăr). După 2008, UDMR ajunge în opoziţie, dar în octombrie 2009 a reintrat la guvernare alături de PDL şi UNPR, formând Guvernul BOC nr. 2. CONCLUZII Partidele politice din România postdecembristă au suferit numeroase modificări atât în structură, cât şi în rol, fiind necesară elaborarea unor noi tipologii care să surprindă specificitatea mecanismelor democratice. Se poate observa o scădere a coerenţei ideologiilor la nivel naţional, fapt pentru care interacţiunile dintre partide 20 PRINCIPALELE TEME DE REFORMĂ ȘI DEZVOLTARE 389 devin din ce în ce mai important de analizat. Apariţia partidului catch-all a condus la consolidarea partidelor mari (PSD, PNL), care fac apel la toate tipurile de alegători şi al căror programe politice nu mai sunt rezultatele adaptării unei viziuni ideologice la o realitate socială. Programele electorale ale partidelor postdecembriste sunt astăzi legitimate de triumfalismul discursului populist, ineficient şi nesustenabil în procesele de guvernare. Promovarea talk-show -ului în media a favorizat o ruptură între capacitatea de implementare a unui program politic şi promisiunile electorale, cetăţenii devenind pioni în scena complexă a unei manipulări în zona comunicării politice. Funcţia partidelor a fost preluată de mass-media şi grupurile de interese. În cazul democraţiilor noi, sistemul de partide este instabil, formându-se în permanenţă noi şi noi partide mici, care apar şi dispar la scurt timp. Analiza impactului şi a efectelor apariţiei cartelului de partide este esenţială pentru înţelegerea modului de evoluţie a sistemului politic din perioada tranziţiei de la un regim la altul. În studiul de faţă s-a constatat necesitatea stabilirii unor actuale tendinţe de dezvoltare a partidelor din arena politică românească. Conform teoriei alegerilor raţionale, scăderea competiţiei dintre partide, precum şi eficienţa unor aranjamente instituţionale trebuie să fie corelate cu resursele folosite de partide, precum şi cu costurile şi beneficiile rezultate în urma implementării unor anumite politici publice. În acest articol au fost analizate două dimensiuni: pe de o parte s-a clarificat dilema apariţiei partidelor de cartel în contextul românesc, iar pe de altă parte s-au furnizat explicaţii riguroase cu privire la disoluţia ideologică a programelor politice în contextul comportamentului de colaborare între partide şi transformările survenite în urma acestor acţiuni la nivel de producere şi distribuire a bunurilor şi serviciilor publice. Identificarea mecanismelor care conduc la adoptarea unui comportament de colaborare (stimulente selective sau interacţiuni strategice) denotă calitatea cadrului instituţional democratic românesc. De asemenea, studiul constituie un instrument util în aprofundarea actualei literaturi de specialitate pe această tematică. BIBLIOGRAFIE Bădescu, I., Idei politice româneşti Doctrine şi teorii , Bucureşti, Editura Mica Valahie, 2004. Buşoiu, S. M., O abordare economică a proceselor politice , teză de doctorat, Academia de Studii Economice din Bucureşti, Facultatea de Economie, Departamentul Doctrine Economice, Psihopedagogie, Didactică şi Comunicare în Economie, 2011. Cerkez, Ș., Influenţa incertitudinii asupra competenţei politice, în Miroiu, A., Cerkez, Ș., (coord.), Competiţia politică în România , Iaşi, Editura Polirom, 2013. Cioabă, A., Nică, C., Doctrine politice în România secolului XX , volumul al II-lea, Bucureşti, Editura Institutului de Ştiinţe Politice şi Relaţii Internaţionale, 2014. Ciorcan, M., PD lasă Internaţionala Socialistă pentru Grupul Popularilor din PE , în „Politica”, 6 mai 2005, disponibil online la http://www.9am.ro/stiri-revista-presei/Politica/10136/PD-lasa- Internationala-Socialista-pentru-Grupul-Popularilor-din-PE.html. Ciumara, M., Susţinerea întreprinderilor private mici, în Direcţia Departamentelor de Studii, Doctrină şi Programe ale PNȚCD, Din gândirea creştin democrată românească , Fundaţia Hanns Seidel, Colecţia Problemele Timpului, Bucureşti, Editura Metropol, 1995, pp. 128–131. 390 SEBASTIAN FITZEK, SIMONA MARIA STĂNESCU 21 Coposu, C., PNȚCD şi democraţia românească, în Direcţia Departamentelor de Studii, Doctrină şi Programe ale PNȚCD, Din gândirea creştin democrată românească , Fundaţia Hanns Seidel, Colecţia Problemele Timpului, Bucureşti, Editura Metropol, 1995a, pp. 37–40. Coposu, C., Rolul doctrinei creştin-democrate în realitatea politică a României, în Direcţia Departamentelor de Studii, Doctrină şi Programe ale PNȚCD, Din gândirea creştin democrată românească , Fundaţia Hanns Seidel, Colecţia Problemele Timpului, Bucureşti, Editura Metropol, 1995b, pp. 41–45. Diaconescu, I., Raportul de activitate a Partidului Naţional Ţărănesc Creştin Democrat, în Direcţia Departamentelor de Studii, Doctrină şi Programe ale PNȚCD. Din gândirea creştin democrată românească , Fundaţia Hanns Seidel, Colecţia Problemele Timpului, Bucureşti, Editura Metropol, 1995, pp. 46–47 Duverger, M., Political Parties: Their Organization and Activities in the Modern State , London, Methuen, 1964. Fulga, G., Societăţi şi sisteme politice contemporane Doctrine şi realităţi, Bucureşti, Editura Economică, 2004. Iliescu, I., Momente de istorie I, Documente, interviuri, comentarii decembrie 1989–iunie 1990 , Bucureşti, Editura Enciclopedică, 1995. Institutul Naţional de Statistică, Anuarul Statistic al României , CNS, 1997. Institutul Naţional de Statistică, Statistica Socială , CNS, 2001. Jugănaru, A., Radu, A., FSN – un paradox politic (1989–1992) România postcomunistă. O istorie a partidelor politice în interviuri şi documente , volumul I, Bucureşti, Editura ProUniversitaria, 1995. Mărincuş, N., (coord.), Probleme şi soluţii privind dezvoltarea agriculturii , Departamentul de studii şi programe pentru Agricultură, Silvicultură şi Industrie Alimentară al PNȚCD, Bucureşti, 1999. Măgureanu, V., Studii de sociologie politică , Bucureşti, Editura Albatros, 1997. Mateescu, S. D., Cartelizarea sistemelor de partid din Europa Centrală şi de Est: o analiză comparativă a cazului român şi maghiar, în Miroiu, A., Cerkez, Ș., (coord.), Competiţia politică în România , Iaşi, Editura Polirom, 2013. Partidul Naţional Țărănesc Creştin Democrat, Statutul Partidului PNȚCD, Bucureşti, Noua politică, 2004. Pasti, V., România în tranziţie. Căderea în viitor , Bucureşti, Editura Nemira, 1995. Pasti, V., Sociologie politică , Bucureşti, Editura Ziua, 2003. Poenaru, F., Locuri comune Clasă, anticomunism, stânga , Cluj Napoca, Editura Tact, 2017. Pop, L., Încotro mergem, în Berevoescu, I., Chiribucă, D., Comşa, M. I., Grigorescu, N., Aldea Lăzăroiu, A., Lăzăroiu, S., Pană, M., Pop, L., Stănculescu, S. M., Feţele schimbării Românii şi provocările tranziţiei , Bucureşti, Editura Nemira, 1999. Postolache, T., (coord.), Schiţă privind strategia înfăptuirii economiei de piaţă în România , Bucureşti, mai 1990. Scutaru, C., Partidele politice româneşti între tranziţie şi criză PNL Partidul Naţional Liberal 1990–2010, teză de doctorat, Universitatea de Vest din Timişoara, Facultatea de Sociologie şi Psihologie, 2010. Spineanu, U., Mâine, democraţia creştină şi viitorul României, în Direcţia Departamentelor de Studii, Doctrină şi Programe ale PNȚCD, Din gândirea creştin democrată românească , Fundaţia Hanns Seidel, Colecţia Problemele Timpului, Bucureşti, Editura Metropol, 1995, pp. 143–154. Stănescu, I., Puterea politică în România De la comunism la noul capitalism, Bucureşti, Editura ProUniversitaria, 2014. Stoica, V., Unificarea dreptei , Bucureşti, Editura Humanitas, 2008. Ulici, L., O soluţie pentru România: democraţia creştină, în Direcţia Departamentelor de Studii, Doctrină şi Programe ale PNȚCD, Din gândirea creştin democrată românească , Fundaţia Hanns Seidel, Colecţia Problemele Timpului, Bucureşti, Editura Metropol, 1995, pp. 74–82. Voicu, M., Voicu, B., Programele sociale ale partidelor politice româneşti, în Zamfir, C., (coord.), Politici sociale în România , Bucureşti, Editura Expert, 1999, pp. 584–691 22 PRINCIPALELE TEME DE REFORMĂ ȘI DEZVOLTARE 391 Zamfir, C., Dezvoltare socială, în Zamfir, C., Stănescu, S. M., (coord.), Enciclopedia Dezvoltării Sociale , Iaşi, Editura Polirom, 2007, pp. 173–178. *** Comunicat către ţară al CFSN – 22 dec. 1989 , publicat în Monitorul Oficial, partea I, nr. 1 din 22/12/1989, disponibil online la https://ioniliescu.wordpress.com/media/comunicat-catre-tara- al-cfsn-22-dec1989/. *** Decretul lege nr. 2 privind constituirea, organizarea şi funcţionarea Consiliului Frontului Salvării Naţionale şi a consiliilor teritoriale ale Frontului Salvării Naţionale , publicat în Monitorul Oficial al României, nr. 4, din 27 decembrie 1989. *** Statutul Uniunii Democrate Maghiare din România , document disponibil online la http://rmdsz. ro/uploads/fileok/dok/Statut_UDMR_2017.pdf, accesat la data de 10 octombrie 2017. ithin this article we proposed the analysis of main reform and development proposal of political parties involved in the W government process during the transition period, in line with two directions: a. the analysis of parties behaviours in the context of multipartitism as key element of democratic games; b. an analysis of links between programs and ideological frameworks, The article includes three parts: a general description of governmental reforms and decisions adopted in the first years after the Revolution, the analysis of tendencies and systemic transformation within typologies of Romanian political parties and an assessment of reform programs of political involvement in the government process. The selection of the analysed parties was done following two dimensions: the analysis of how programs have evolved and major topics that marked the economic and political reform processes. Electoral programs of parties after December 1989 are legitimised today by the triumph of the popular speech, inefficient and not sustainable in the governance processes. In line with the theory of rational choices, decreased competition among parties, as well as the efficiency of institutional commitments should be correlate with resources used by parties and with costs and benefits of implementing certain public policies. Keywords: political programs, ideologies, political parties, transition, reform, privatisation. Primit: 15.07.2017 Acceptat: 04.09.2017 